বরিশালের বাসিন্দা এম আসাদুজ্জামান। তিনি জানালেন, পদ্মায় স্পিড বোট নষ্ট হয়ে গিয়ে তার ভয়ংকর অভিজ্ঞতার কথা। তিনি জানান, এক রাতে পদ্মার মাঝ নদীতে তাদের স্পিড বোট হঠাত্ করেই নষ্ট হয়ে যায়। আতঙ্কে নীল হয়ে যান ১৬ জন যাত্রী। টিপ টিপ বৃষ্টি শুরু হয়েছে খানিক আগেই। আতঙ্কে কেউ কথা বলছে না। এভাবেই কী আটকে থাকতে হবে সারা রাত। যদি স্পিড বোটের তলা ফুটো হয়ে যায় তবে তো ডুবে মরতে হবে। স্পিড বোটচালক ইঞ্জিন কয়েকবার স্টার্ট দেয়ার চেষ্টা করেও যখন ব্যর্থ হলো, তখন মোবাইল ফোনে চেষ্টা করছে নদীর পাড় থেকে কাউকে ডাকার। কিন্তু সাড়া মিলছে না। সাধারণত সন্ধ্যা ৭টার পর বন্ধ হয়ে যায় স্পিড বোটের চলাচল। যাত্রী থাকলে তখন ঝুঁকি নিয়ে লোভী ড্রাইভাররা ট্রিপ নিয়ে পদ্মা পাড়ি দেয়। সেদিন নষ্ট স্পিড বোটে প্রায় সোয়া ঘণ্টা আটকে থাকার পর আরেকটি স্পিড বোট এসে তাদের উদ্ধার করে।